Document ID: 31987D0433

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 22ας Ιουλίου 1987
σχετικά με τα μέτρα επιτήρησης και προστασίας τα οποία τα κράτη μέλη δύνανται να εξουσιοδοτηθούν να λάβουν κατ' εφαρμογή του άρθρου 115 της συνθήκης ΕΟΚ
(87/433/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 115,
Εκτιμώντας:
ότι οι διατάξεις των άρθρων 30 και επόμενα της συνθήκης σχετικές με την εξάλειψη των ποσοτικών περιορισμών και κάθε μέτρου ισοδυνάμου αποτελέσματος, εφαρμόζονται αδιακρίτως στα προϊόντα καταγωγής της Κοινότητας και σε αυτά που έχουν τεθεί σε ελεύθερη κυκλοφορία στο εσωτερικό οποιουδήποτε κράτους μέλους, όποια και αν είναι η καταγωγή των προϊόντων αυτών·
ότι οι διατάξεις αυτές αποκλείουν στις ενδοκοινοτικές συναλλαγές την απαίτηση, έστω και καθαρά τυπική, αδειών εισαγωγής ή κάθε άλλης παρόμοιας διαδικασίας·
ότι επιπλέον το άρθρο 9 παράγραφος 2 της συνθήκης αποκλείει κάθε διοικητική διαδικασία που προορίζεται να καθιερώσει μια διαφορά του συστήματος της κυκλοφορίας μεταξύ των προϊόντων αναλόγως με το αν είναι καταγωγής της Κοινότητας ή κατάγονται από τρίτες χώρες και τέθηκαν σε ελεύθερη κυκλοφορία σε ένα εκ των κρατών μελών·
ότι πάντως η πλήρης εφαρμογή των αρχών αυτών προϋποθέτει την αποτελεσματική εφαρμογή μιας κοινής εμπορικής πολιτικής·
ότι η καθιέρωση κοινής εμπορικής πολιτικής δεν έχει ακόμη ολοκληρωθεί· ότι πράγματι, για ορισμένα προϊόντα που προέρχονται από τρίτες χώρες, τα μέτρα που εφαρμόζονται από τα κράτη μέλη δεν έχουν ακόμη αντικατασταθεί από ένα ενιαίο καθεστώς·
ότι η κατάσταση αυτή της μη ολοκληρώσεως της κοινής εμπορικής πολιτικής είναι σε θέση να διατηρήσει μεταξύ των κρατών μελών ανισότητες εμπορικής πολιτικής ικανές να δημιουργήσουν εκτροπές εμπορίου των οποίων το άρθρο 115 της συνθήκης επιτρέπει την αντιμετώπιση·
ότι για το σκοπό αυτό η Επιτροπή έχει την εντολή να εξουσιοδοτεί τα κράτη μέλη να λαμβάνουν μέτρα ενδοκοινοτικής επιτηρήσεως ή μέτρα προστασίας κατά παρέκκλιση από την αρχή της ελεύθερης κυκλοφορίας, στο εσωτερικό της Κοινότητας, προϊόντων καταγωγής τρίτων χωρών και τα οποία έχουν τεθεί σε ελεύθερη κυκλοφορία σε ένα από τα κράτη μέλη· ότι το άρθρο 115 προβλέπει ωστόσο ότι εξουσιδότηση μπορεί να δοθεί μόνο εάν τα μέτρα είναι απαραίτητα και ότι η Επιτροπή πρέπει να επιλέξει εκ των προτέρων τα μέτρα που προκαλούν λιγότερες διαταραχές στη λειτουργία της κοινής αγοράς· ότι κατά συνέπεια, στο παρόν στάδιο πραγμάτωσης της κοινής αγοράς ενδείκνυται να παρέχεται εξουσιοδότηση για λήψη μέτρων δυνάμει του άρθρου 115 της συνθήκης μόνο εάν αυτές οι εκτροπές εμπορίου προκαλούν οικονομικές δυσχέρειες ή διακυβεύουν την αποτελεσματικότητα των μέτρων εμπορικής πολιτικής που εφαρμόζουν τα κράτη μέλη εις εκτέλεση των διεθνών υποχρεώσεων της Κοινότητας·
ότι η Ενιαία Ευρωπαϊκή Πράξη προβλέπει από την 1η Ιανουαρίου 1993 έναν ευρωπαϊκό χώρο χωρίς εσωτερικά σύνορα, στον οποίο θα εξασφαλίζεται η ελεύθερη κυκλοφορία των εμπορευμάτων, των προσώπων, των υπηρεσιών και των κεφαλαίων· ότι αυτό προϋποθέτει, αφενός, την προοδευτική κατάργηση ή μείωση των διαφορών που υπάρχουν ακόμα στα μέτρα εμπορικής πολιτικής που εφαρμόζουν τα κράτη μέλη και αφετέρου ότι η Επιτροπή θα λαμβάνει υπόψη τους στόχους αυτούς κατά την εκτίμηση της ανάγκης να εξουσιοδοτήσει τη λήψη μέτρων δυνάμει του άρθρου 115 της συνθήκης· ότι, με την απόφαση 80/47/ΕΟΚ της 20ής Δεκεμβρίου 1979 σχετικά με τα μέτρα επιτηρήσεως και προστασίας τα οποία τα κράτη μέλη δύνανται να εξουσιοδοτηθούν να λάβουν ως προς την εισαγωγή ορισμένων προϊόντων που κατάγονται από τρίτες χώρες και τίθενται σε ελεύθερη κυκλοφορία σ' ένα άλλο κράτος μέλος (1), η Επιτροπή καθόρισε ορισμένα κριτήρια και διαδικασίες που πρέπει να ακολουθηθούν κατά την εφαρμογή του άρθρου 115 της συνθήκης·
ότι, για να ληφθεί υπόψη η αποκτηθείσα πείρα, καθώς και το πρόγραμμα δράσης που κατάρτισε η Κοινότητα για την πραγματοποίηση της ενιαίας αγοράς, είναι σκόπιμο να τροποποιηθεί η απόφαση 80/47/ΕΟΚ και ιδίως να επεκταθεί το πεδίο εφαρμογής της σε όλες τις περιπτώσεις όπου υπάρχουν διαφορές στα μέτρα εμπορικής πολιτικής που λαμβάνουν τα κράτη μέλη σύμφωνα με τη συνθήκη, συμπεριλαμβανομένων και των περιπτώσεων όπου επιτρέπονται ακόμα διαφορές στα μέτρα δασμολογικής φύσεως, και να διευκρινιστούν ορισμένα από τα κριτήρια και διαδικασίες· ότι, τέλος, για να ληφθούν υπόψη αυτές οι τροποποιήσεις, είναι σκόπιμο να ενσωματωθούν αυτές σε ενιαία πράξη·
ότι στην περίπτωση κατά την οποία ένα μέτρο επιτηρήσεως έχει εξουσιοδοτηθεί, η χορήγηση αδειών εισαγωγής πρέπει να πραγματοποιείται κατά τρόπο αυτόματο, ανέξοδα, σε προθεσμία καθορισμένη για όλες τις ποσότητες που ζητήθηκαν· ότι σε περίπτωση που ζητείται η λήψη μέτρων επιτηρήσεως επειδή οι εισαγωγές κινδυνεύουν να προκαλέσουν σε κάποιο κράτος μέλος οικονομικές δυσχέρειες είναι σκόπιμο να εκτιμηθούν αυτοί οι κύνδυνοι υπό το φως των εκτροπών εμπορίου που διαπιστώθηκαν στο παρελθόν και των δυνατοτήτων εισαγωγής που παρέχει η Κοινότητα στην ενδιαφερόμενη τρίτη χώρα·
ότι σε περίπτωση κατά την οποία ένα κράτος μέλος ζητεί την εξουσιοδότηση να εφαρμόσει μέτρα προστασίας, η προθεσμία για την παροχή αδειών εισαγωγής οφείλει να παραταθεί αν οι αιτήσεις των αδειών που εκκρεμούν αντιπροσωπεύουν μια ορισμένη σπουδαιότητα·
ότι οι πληροφορίες και αιτιολογήσεις οι οποίες παρέχονται από τα κράτη μέλη προς υποστήριξη των αιτήσεων που υποβάλλουν με σκοπό να εξουσιοδοτηθούν να λάβουν τα σχετικά μέτρα, πρέπει να επιτρέπουν απόλυτα στην Επιτροπή να εκτιμήσει την αναγκαιότητα μιας τέτοιας εξουσιοδοτήσεως·
ότι είναι σκόπιμο να προβλεφθεί ότι, σε περίπτωση ανάγκης, η Επιτροπή μπορεί να προβεί σε έρευνα για την εξακρίβωση του βάσιμου των πληροφοριών τις οποίες διαθέτει·
ότι τα μέτρα προστασίας βάσει του άρθρου 115 της συνθήκης, δεδομένου ότι αποτελούν όχι μόνο παρέκκλιση από τις διατάξεις των άρθρων 9 και 30 της συνθήκης, αλλά και εμπόδιο για τη χάραξη της κοινής εμπορικής πολιτικής που προβλέπεται στο άρθρο 113 της συνθήκης, πρέπει να ερμηνεύονται και να εφαρμόζονται με απόλυτη ακρίβεια· ότι λαμβάνοντας υπόψη το ανωτέρω καθώς και τους στόχους της Ενιαίας Πράξης, η εξουσιοδότηση για την εφαρμογή τέτοιων μέτρων πρέπει να παρέχεται μόνο για περιορισμένη διάρκεια και εφόσον το απαιτεί η σοβαρότητα της κατάστασης·
ότι προκειμένου να αποφευχθούν τα εμπόδια στις ενδοκοινοτικές συναλλαγές, είναι σκόπιμο να προβλεφθεί ότι, κατά γενικό κανόνα, τα κράτη μέλη οφείλουν, κατά την εκπλήρωση των διατυπώσεων που σχετίζονται με την εισαγωγή ενός προϊόντος που προέρχεται από ένα άλλο κράτος μέλος, να περιορίζονται να ζητούν από τον εισαγωγέα ορισμένες πληροφορίες και στοιχεία ότι, όσον αφορά τον έλεγχο της καταγωγής, τα κράτη μέλη δεν πρέπει, κατά γενικό κανόνα, να απαιτούν μόνο μια απλή δήλωση σχετικά με την καταγωγή αυτού του προϊόντος, που ο εισαγωγέας του προϊόντος εύλογα γνωρίζει,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Πεδίο εφαρμογής
Η παρούσα απόφαση εφαρμόζεται στις εισαγωγές σε κράτος μέλος προϊόντων καταγωγής τρίτης χώρας τα οποία έχουν τεθεί σε ελεύθερη κυκλοφορία στην Κοινότητα και τα οποία δεν υπόκεινται σε ενιαίους όρους εισαγωγής στα κράτη μέλη.
Άρθρο 2
Ενδοκοινοτική επιτήρηση
1. Όταν οι εισαγωγές σ' ένα κράτος μέλος ενός προϊόντος που αναφέρεται στο άρθρο 1 ενδέχεται να προκαλέσουν οικονομικές δυσχέρειες, η εισαγωγή του προϊόντος αυτού δύναται κατόπιν εξουσιοδοτήσεως της Επιτροπής, για μια διάρκεια που προσδιορίζεται από αυτή, να υπόκειται στη χορήγηση άδειας εισαγωγής.
2. Κατά γενικό κανόνα, η Επιτροπή δεν παρέχει την εξουσιοδότηση που αναφέρεται στην πρώτη παράγραφο στην περίπτωση που:
α) δεν πραγματοποιήθηκαν κατά το ημερολογιακό έτος πριν από την αίτηση σημαντικές εισαγωγές του εν λόγω προϊόντος από άλλα κράτη μέλη·
β) οι δυνατότητες που προσφέρονται από την Κοινότητα ως προς την εισαγωγή του εν λόγω προϊόντος από την τρίτη χώρα προέλευσης δεν υπερβαίνουν το 1 % των συνολικών δυνατοτήτων που προσφέρονται από την Κοινότητα ως προς την εισαγωγή από όλες τις τρίτες χώρες που υπόκεινται σε όμοιο καθεστώς.
3. Με την επιφύλαξη των διατάξεων του άρθρου 3, η άδεια εκδίδεται από το κράτος μέλος αυτό, για κάθε ζητηθείσα ποσότητα, ανέξοδα, σε μια μεγίστη προθεσμία πέντε εργασίμων ημερών από της υποβολής της αιτήσεως του εισαγωγέως, οποιοσδήποτε και αν είναι ο τόπος εγκαταστάσεώς του στην Κοινότητα.
4. Προκειμένου να λάβει την εξουσιοδότηση η οποία αναφέρεται στην παράγραφο 1, το κράτος μέλος υποβάλλει στην Επιτροπή μια αίτηση η οποία περιέχει τις ακόλουθες ενδείξεις.
α) περιγραφή του προϊόντος με την ένδειξη της εμπορικής του ονομασίας, την κλάση του στο κοινό δασμολόγιο και στον κώδικα NIMEXE, και την χώρα καταγωγής του·
β) το καθεστώς που εφαρμόζεται κατά την άμεση εισαγωγή από τη χώρα καταγωγής και τις άλλες τρίτες χώρες, συμπεριλαμβανομένου ενδεχομένως του δασμολογικού καθεστώτος, του όγκου ή/και του ύψους των εισαγωγών, καθώς και τα οικονομικά κίνητρα στα οποία στηρίζεται το καθεστώς·
γ) ο όγκος ή το ύψος των εισαγωγών του εν λόγω προϊόντος:
- καταγωγής της ενδιαφερόμενης τρίτης χώρας, ταξινομημένο μεταξύ των απ' ευθείας εισαγωγών και εκείνων της ελευθέρας κυκλοφορίας,
- καταγωγής απ' όλες τις τρίτες χώρες,
- καταγωγής Κοινότητας·
δ) οι κίνδυνοι οικονομικών δυσχερειών των οποίων γίνεται επίκληση, αποδεικνυόμενοι από παράγοντες τέτοιους όπως η κατανάλωση του προϊόντος, το μέρος της αγοράς που καλύπτεται από την εθνική παραγωγή, από την ενδιαφερόμενη τρίτη χώρα και απ' όλες τις τρίτες χώρες.
Οι πληροφορίες που ζητούνται σύμφωνα με τα στοιχεία α) και δ) αναφέρονται στα δύο πρηγούμενα χρόνια και στο τρέχον έτος. Στην περίπτωση κατά την οποία οι πληροφορίες αυτές δεν είναι δυνατό να δοθούν με την απαιτούμενη ακρίβεια ή δεν θα μπορούσαν να δοθούν εγκαίρως, η αίτηση του κράτους μέλους θα περιέχει τα καλύτερα στοιχεία στα οποία έχει πρόσβαση.
5. Το κράτος μέλος αφού λάβει την εξουσιοδότηση η οποία αναφέρεται στην παράγραφο 1 δεν δύναται να απαιτήσει απ' αυτόν που υποβάλλει αίτηση για άδεια εισαγωγής παρά μόνον τις ακόλουθες ενδείξεις και στοιχεία:
α) το όνομα του εισαγωγέως και του αποστολέως του κράτους μέλους προελεύσεως·
β) τη χώρα καταγωγής και το κράτος μέλος προελεύσεως·
γ) την περιγραφή του εμπορεύματος με την ένδειξη:
- της εμπορικής του ονομασίας,
- της κλάσεώς του στο κοινό δασμολόγιο και στον κώδικα NIMEXE·
δ) της αξίας και της ποσότητας του προϊόντος σε συνήθεις μονάδες στο εμπόριο·
ε) της ή των ημερομηνιών οι οποίες προβλέπονται για την παράδοση·
στ) των αποδεικτικών στοιχείων για τη θέση σε ελεύθερη κυκλοφορία: εάν τα προϊόντα δεν έχουν τεθεί ακόμα σε ελεύθερη κυκλοφορία κατά την ημερομηνία υποβολής της αίτησης εισαγωγής ή εάν τα αποδεικτικά στοιχεία δεν είναι διαθέσιμα κατ' αυτήν την ημερομηνία, η άδεια χορηγείται, αλλά η ισχύς της περιορίζεται σ' ένα μήνα από τη χορήγηση της άδειας στον εισαγωγέα που υπέβαλε αίτηση.
Άρθρο 3
Μέτρα προστασίας
1. Όταν οι εισαγωγές σ' ένα κράτος μέλος ενός προϊόντος που αναφέρεται στο άρθρο 1 προκαλούν οικονομικές δυσχέρειες, το κράτος μέλος αυτό δύναται να λάβει μέτρα προστασίας, κατόπιν εξουσιοδοτήσεως της Επιτροπής, η οποία καθορίζει τους όρους και τις λεπτομέρειες των μέτρων αυτών.
2. Η Επιτροπή χορηγεί την εξουσιοδότηση μόνο για περιορισμένη διάρκεια και εφόσον το απαιτεί η σοβαρότητα της κατάστασης.
3. Προκειμένου να λάβει την εξουσιοδότηση το κράτος μέλος υποβάλλει στην Επιτροπή αίτηση η οποία, επιπλέον των στοιχείων τα οποία αναφέρονται στο άρθρο 2 παράγραφος 4 στοιχεία α) και β), περιέχει τις ακόλουθες ενδείξεις και στοιχεία:
α) το κράτος μέλος προελεύσεως·
β) την ημερομηνία υποβολής της αιτήσεως της άδειας εισαγωγής·
γ) τον όγκο ή το ύψος των εισαγωγών του εν λόγω προϊόντος οι οποίες πραγματοποιήθηκαν ή για τις οποίες δόθηκαν εξουσιοδοτήσεις:
- καταγωγής της ενδιαφερομένης τρίτης χώρας, ταξινομημένης μεταξύ των απ' ευθείας εισαγωγών και εκείνων της ελεύθερης κυκλοφορίας,
- καταγωγής από άλλες τρίτες χώρες ως προς τις οποίες, στο αυτό κράτος μέλος, υπάρχει παρόμοιο καθεστώς εισαγωγής ή καθεστώς ισοδυνάμου αποτελέσματος,
- καταγωγής από όλες τις τρίτες χώρες,
- καταγωγής Κοινότητας·
δ) στο μέτρο του δυνατού, ο όγκος ή το ύψος των επανεξαγωγών του προϊόντος καταγωγής τρίτης χώρας προς άλλα κράτη μέλη και προς τις τρίτες χώρες·
ε) οι οικονομικές δυσχέρειες τις οποίες επικαλούνται και οι οποίες προκύπτουν από παράγοντες τέτοιους όπως: παραγωγή, χρησιμοποίηση της παραγωγικής ικανότητας, κατανάλωση, πωλήσεις, μέρος της αγοράς που καλύπτεται από την ενδιαφερόμενη τρίτη χώρα, από όλες τις τρίτες χώρες και από την εθνική παραγωγή, τιμές (δηλαδή πτώση των τιμών ή παρεμπόδιση της ανόδου των τιμών που θα είχε επέλθει κανονικά), κέρδη και απώλειες, απασχόληση·
στ) ύστερα από αίτηση της Επιτροπής, τα μέτρα που έχουν ληφθεί ή πρόκειται να ληφθούν για την επανόρθωση της κατάστασης στον εν λόγω τομέα.
Οι πληροφορίες που έχουν ζητηθεί σύμφωνα με τα στοιχεία α), δ) και ε) αναφέρονται στα δύο προηγούμενα έτη και στο τρέχον έτος.
Στην περίπτωση κατά την οποία οι πληροφορίες δεν θα ήταν δυνατόν να χορηγηθούν με την απαιτούμενη ακρίβεια ή δεν θα μπορούσαν να χορηγηθούν εγκαίρως, η αίτηση του κράτους μέλους θα περιέχει τα καλύτερα στοιχεία στα οποία έχει πρόσβαση. Όταν το θεωρήσει απαραίτητο, η Επιτροπή μπορεί να προβεί σε έρευνα με σκοπό την εξακρίβωση του βάσιμου των πληροφοριών που παρέχουν τα κράτη μέλη. Στην περίπτωση αυτή, εάν η έλλειψη μέτρων προστασίας κινδυνεύει να βλάψει σημαντικά τον εν λόγω τομέα, μπορεί να δώσει άδεια να εφαρμοστούν τα μέτρα προστασίας προσωρινά εν αναμονή των αποτελεσμάτων αυτής της έρευνας.
4. Η υποβολή της αιτήσεως από το κράτος μέλος δεν δύναται να αποτελεί εμπόδιο στη χορήγηση, υπό τους όρους και προθεσμίας που προβλέπονται στο άρθρο 2, αδειών εισαγωγής των οποίων οι αιτήσεις είχαν υποβληθεί προ της αποφάσεως της Επιτροπής.
5. Πάντως, όταν ένα κράτος μέλος διαπιστώνει ότι ο όγκος ή το συνολικό ύψος των αιτήσεων που εκκρεμούν και που αναφέρονται στο εν λόγω προϊόν καταγωγής τρίτης χώρας αντιπροσωπεύει περισσότερο, είτε από 5 % των δυνατοτήτων απ' ευθείας εισαγωγής ως προς αυτή την τρίτη χώρα, είτε από 1 % των συνολικών εισαγωγών εκτός ΕΟΚ που πραγματοποιούνται κατά τη διάρκεια της τελευταίας περιόδου των δώδεκα μηνών για την οποία υπάρχουν διαθέσιμα στατιστικά στοιχεία:
- η μεγίστη προθεσμία για την έκδοση αδειών εισαγωγής παρατείνεται σε δέκα εργάσιμες ημέρες μετά την υποβολή της αιτήσεως από τον εισαγωγέα,
- το κράτος μέλος μπορεί να απορρίψει αυτές τις αιτήσεις αδειών εισαγωγής αν η απόφαση της Επιτροπής του το έχει επιτρέψει.
6. Το κράτος μέλος υποβάλλει την αίτηση για μέτρα προστασίας με τηλέτυπο ή τηλεομοιοτυπία και στέλνεται αντίγραφο ταυτόχρονα και με την ίδια διαδικασία στις αρμόδιες υπηρεσίες που υποδεικνύουν για το σκοπό αυτό τα άλλα κράτη μέλη. Ενημερώνει δε τον εισαγωγέα που υπέβαλε αίτηση για την υποβολή αίτησης για μέτρα προστασίας.
7. Η Επιτροπή αποφαίνεται περί της αιτήσεως του κράτους μέλους σε διάστημα πέντε εργασίμων ημερών από της παραλαβής της.
Άρθρο 4
Αιτιολόγηση της καταγωγής
1. Κατά την εκπλήρωση των διατυπώσεων οι οποίες συνδέονται με την εισαγωγή προϊόντων ενός είδους που αποτελεί αντικείμενο ενδοκοινοτικών μέτρων επιτηρήσεως ή μέτρων προστασίας, οι αρμόδιες αρχές του κράτους μέλους εισαγωγής δύνανται να ζητήσουν από τον εισαγωγέα να αναγράψει την καταγωγή τους επί της δηλώσεως του τελωνείου ή επί της αιτήσεως της άδειας εισαγωγής.
2. Συμπληρωματικές αιτιολογήσεις δύνανται να ζητηθούν μόνο κατά τον εκτελωνισμό και σε περίπτωση κατά την οποία σοβαρές και θεμελιωμένες αμφιβολίες το καθιστούν απαραίτητο για να βεβαιωθεί η πραγματική καταγωγή του εν λόγω προϊόντος. Εν τούτοις, η αίτηση τέτοιων συμπληρωματικών αιτιολογήσεων δεν δύναται καθ' εαυτή να αποτελέσει εμπόδιο στην εισαγωγή εμπορευμάτων.
Τελικές Διατάξεις
Άρθρο 5
Οι διαδικασίες που καθορίζει η παρούσα απόφαση, εφαρμόζονται όταν η αποτελεσματικότητα των μέτρων εμπορικής πολιτικής που εφαρμόζουν τα κράτη μέλη εις εκτέλεση των διεθνών υποχρεώσεων της Κοινότητας διακυβεύεται από εκτροπές εμπορίου, εκτός όσον αφορά τις πληροφορίες που αναφέρονται στην παράγραφο 4 στοιχείο δ) του άρθρου 2 και την παράγραφο 3 στοιχείο ε) του άρθρου 3.
Άρθρο 6
1. Η παρούσα απόφαση εφαρμόζεται από την 1η Οκτωβρίου 1987.
2. Η απόφαση 80/47/ΕΟΚ καταργείται από αυτήν την ημερομηνία. Οι αναφορές στην εν λόγω απόφαση θεωρείται ότι γίνονται στην παρούσα απόφαση.
Άρθρο 7
Η παρούσα απόφαση απευθύνεται στα κράτη μέλη.
Βρυξέλλες, 22 Ιουλίου 1987.

Labels: 3